
[bookmark: TextBodyBegin]Europa-Parlamentet,
–	der henviser til forretningsordenens artikel 144, stk. 5, og artikel 132, stk. 4,
A.	der henviser til, at Lovgivningsrådet i Hongkong den 19. marts 2024 vedtog bekendtgørelsen om beskyttelse af den nationale sikkerhed (Safeguarding National Security Ordinance, SNSO), på grundlag af artikel 23 i Hongkongs grundlov; der henviser til, at SNSO udvider den af Folkerepublikken Kina påtvungne lov om national sikkerhed (National Security Law, NSL) og tillader endnu mere radikale krænkelser af grundlæggende frihedsrettigheder og frihedsrettigheder i strid med den kinesisk-britiske og kinesisk-portugisiske erklæring, princippet om "ét land, to systemer" og internationale menneskerettighedsforpligtelser;
B.	der henviser til, at Andy Li, en prodemokratisk aktivist og nøglevidne i retssagen mod Jimmy Lai, angiveligt – under tortur – har tilstået sammensværgelse og hemmelige aftaler med udenlandske enheder; der henviser til, at FN's særlige rapportør om tortur har givet udtryk for bekymring;
C.	der henviser til, at sagen om Joseph John, der har dobbelt statsborgerskab i Hongkong og Portugal, er det første tilfælde af eksterritorial anvendelse af NSL på en EU-borger; der henviser til, at John blev arresteret for angiveligt at have opslået antikinesisk indhold på de sociale medier og for – fra Europa – at have begået tilskyndelse til "løsrivelse" og den 11. april 2024 blev idømt fem års fængsel;
D.	der henviser til, at den polske statsborger Aleksandra Bielakowska, som havde til hensigt at overvære retssagen mod Lai, blev tilbageholdt ved ankomsten i Hongkong, afhørt og udvist;
1.	fordømmer på det kraftigste vedtagelsen af SNSO, der sletter de sidste spor af grundlæggende frihedsrettigheder i Hongkong; er forfærdet over, at der bliver lukket ned for prodemokratiske politiske kræfter, civilsamfundet og nyhedsmedier, og at der er blevet anholdt over 200 mennesker siden vedtagelsen af NSL; opfordrer indtrængende Kina og Hongkong til at ophæve NSL og SNSO;
2.	opfordrer indtrængende Hongkongs regering til øjeblikkeligt og betingelsesløst at løslade Li, John, Lai, Kok Tsz-lun og alle andre prodemokratiske repræsentanter og aktivister, der bliver tilbageholdt for at udøve deres frihedsrettigheder og demokratiske rettigheder, og til at frafalde alle anklager mod dem;
3.	fremhæver, at SNSO underminerer pressefriheden; opfordrer myndighederne til at ophøre med at chikanere og retsforfølge journalister;
4.	er foruroliget over, at SNSO har betydelig indvirkning på arbejdet i EU's kontor og medlemsstaternes generalkonsulater og EU-borgere, -organisationer og -virksomheder i Hongkong;
5.	opfordrer indtrængende Rådet til at revidere sine konklusioner fra 2020 om Hongkong og vedtage sanktioner i henhold til den globale EU-ordning for menneskerettighedssanktioner mod regeringschef John Lee og alle embedsmænd fra Hongkong og Kina, der er ansvarlige for undertrykkelsen af frihedsrettighederne i Hongkong;
6.	fordømmer hindringerne for overvågning af retssager og understreger prioriteringen af passende støtte til og rapportering om relevant observation af retssager og overvågning af menneskerettighederne, herunder oprettelse af kontaktpunkter for menneskerettighedsforkæmpere, i samarbejde med ligesindede partnere;
7.	er bekymret over SNSO's ekstraterritorialitet og tilbagevirkende kraft, der gælder i hele verden; fordømmer angrebene på Hongkong-diasporaen i EU og på Beijing-kritiske politikere og offentlige personer; opfordrer indtrængende medlemsstaterne til at suspendere udleveringsaftaler med Kina og Hongkong og til at indføre redningsbådordninger for udsatte aktivister og journalister i Hongkong;
[bookmark: TextBodyEnd]8.	pålægger sin formand at sende denne beslutning til de andre EU-institutioner, Kinas regering og parlament, regeringschefen og Lovgivningsrådet i Hongkong og EU's kontor i Hongkong.

